Muutettu ehdotus: Euroopan parlamentin ja neuvoston direktiivi kesäaikasäännöksistä (komission EY:n perustamissopimuksen 250 (2) artiklan nojalla esittämä) /* KOM/2000/0892 lopull. - COD 2000/0140 */



Virallinen lehti nro 154 E , 29/05/2001 s. 0104 - 0107



Muutettu ehdotus: EUROOPAN PARLAMENTIN JA NEUVOSTON DIREKTIIVI kesäaikasäännöksistä (komission EY:n perustamissopimuksen 250 (2) artiklan nojalla esittämä) PERUSTELUT A. Periaatteet 1. Komissio antoi 20. kesäkuuta 2000 ehdotuksen Euroopan parlamentin ja neuvoston direktiiviksi kesäaikasäännöksistä [KOM(2000) 302 lopullinen, 2000/0140(COD)] [1]. [1] Ei vielä julkaistu. Talous- ja sosiaalikomitea antoi ehdotuksesta myönteisen lausunnon [2] 29. marraskuuta 2000. [2] Ei vielä julkaistu. Euroopan parlamentti teki ehdotukseen kaksi tarkistusta 12. joulukuuta pidetyssä täysistunnossaan. Komissio hyväksyy molemmat tarkistukset. 2. Komissio on sisällyttänyt Euroopan parlamentin ehdottamat tarkistukset muutettuun ehdotukseensa. B. Tarkistusten selitys 1. Tarkistus 3 on otettu huomioon. Näin ollen johdanto-osan kappaleessa 4 korvataan sana "rajoittamattomaksi" sanalla "määrittelemättömäksi", mikä lisää järjestelyn avoimuutta ja vahvistaa ennalta varautumisen periaatetta. 2. Euroopan parlamentin ehdottama tarkistus on otettu huomioon 5 artiklassa. Mainitun artiklan alkuperäiseen sanamuotoon on lisätty uusi 2 kohta, jossa annetaan komissiolle mahdollisuus tarvittaessa ja 1 kohdassa mainitun kertomuksen päätelmien perusteella antaa asiaa koskevia ehdotuksia. 2000/0140 (COD) Muutettu ehdotus: EUROOPAN PARLAMENTIN JA NEUVOSTON DIREKTIIVI kesäaikasäännöksistä (ETA:n kannalta merkityksellinen teksti) EUROOPAN PARLAMENTTI JA NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan, ottavat huomioon komission ehdotuksen [3], [3] EYVL C ottavat huomioon talous- ja sosiaalikomitean lausunnon [4], [4] EYVL C noudattavat perustamissopimuksen 251 artiklassa määrättyä menettelyä, sekä katsovat seuraavaa: (1) Kesäaikasäännöksistä 22 päivänä heinäkuuta 1997 annetulla kahdeksannella Euroopan parlamentin ja neuvoston direktiivillä 97/44/EY [5] otettiin käyttöön kaikissa jäsenvaltioissa yhteinen päivämäärä ja kellonaika kesäajan alkamiselle ja päättymiselle vuosina 1998, 1999, 2000 ja 2001. [5] EYVL L 206, 1.8.1997, s. 62. (2) Koska jäsenvaltiot soveltavat kesäaikasäännöksiä, sisämarkkinoiden toiminnan kannalta on tärkeää vahvistaa edelleen kesäajan alkamiselle ja päättymiselle koko yhteisössä voimassa oleva yhteinen päivämäärä ja kellonaika. (3) Jäsenvaltioiden mielestä kesäajan on sopivinta alkaa maaliskuun lopussa ja päättyä lokakuun lopussa, ja tämä kausi olisi näin ollen pidettävä voimassa. (4) Tiettyjen alojen, liikenteen ja viestinnän lisäksi myös muiden teollisuuden alojen, moitteeton toiminta edellyttää pysyvien aikataulujen laatimista pitkällä aikavälillä. Tämän vuoksi on aiheellista antaa kesäaikasäännökset määrittelemättömäksi ajaksi. Direktiivin 97/44/EY 4 artiklassa säädetään, että Euroopan parlamentti ja neuvosto antavat ennen 1 päivää tammikuuta 2001 vuodesta 2002 alkaen sovellettavat säännökset. (5) Tietojen selkeyden ja täsmällisyyden vuoksi kesäajan alkamis- ja päättymispäivämäärät olisi vahvistettava ja julkaistava joka viides vuosi seuraaviksi viideksi vuodeksi. (6) Tämän direktiivin soveltamista olisi lisäksi seurattava sellaisen kertomuksen perusteella, joka koskee tämän direktiivin säännösten vaikutusta kaikkiin asianomaisiin aloihin ja jonka komissio toimittaa parlamentille, neuvostolle ja talous- ja sosiaalikomitealle. Kertomus perustuu tietoihin, jotka jäsenvaltiot ovat toimittaneet komissiolle riittävän ajoissa, jotta ne voidaan sisällyttää mainittuun kertomukseen vahvistetussa määräajassa. (7) Perustamissopimuksen 5 artiklassa esitetyn toissijaisuusperiaatteen ja suhteellisuus- periaatteen mukaisesti, jäsenvaltiot eivät voi riittävällä tavalla toteuttaa liikenteen ja viestinnän helpottamiseksi kesäajan kalenteriajan yhdenmukaistamista, joka voidaan toteuttaa paremmin yhteisön tasolla. Tämä direktiivi rajoittuu vähimpään näiden tavoitteiden toteuttamiseksi tarpeelliseen eikä siten ylitä sitä, mikä tarvitaan tähän tarkoitukseen. (8) Maantieteellisistä syistä ei kesäaikaa koskevia yhteisiä säännöksiä ole aiheellista soveltaa jäsenvaltioiden merentakaisiin alueisiin, OVAT ANTANEET TÄMÄN DIREKTIIVIN: 1 artikla Tässä direktiivissä tarkoitetaan 'kesäajalla' vuodenaikaa, jona kelloa on siirretty muuhun vuoteen verrattuna kuusikymmentä minuuttia eteenpäin. 2 artikla Kesäaika alkaa kaikissa jäsenvaltioissa vuodesta 2002 alkaen kello 1 aamuyöllä (GMT) maaliskuun viimeisenä sunnuntaina. 3 artikla Kesäaika päättyy kaikissa jäsenvaltioissa vuodesta 2002 alkaen kello 1 aamuyöllä (GMT) lokakuun viimeisenä sunnuntaina. 4 artikla Komissio julkaisee Euroopan yhteisöjen virallisessa lehdessä ensimmäisen kerran, kun tämä direktiivi julkaistaan, ja sen jälkeen joka viides vuosi tiedonannon, jossa todetaan kesäajan alkamisen ja päättymisen kalenteripäivämäärä seuraaviksi viideksi vuodeksi. 5 artikla 1. Komissio toimittaa Euroopan parlamentille, neuvostolle ja talous- ja sosiaalikomitealle viimeistään 31 päivänä joulukuuta 2007 tämän direktiivin säännösten vaikutusta asianomaisiin aloihin koskevan kertomuksen. Kertomus perustuu tietoihin, jotka kunkin jäsenvaltion on toimitettava komissiolle viimeistään 30 päivänä huhtikuuta 2007. 2. Komissio antaa tarvittaessa ja 1 kohdassa tarkoitetun kertomuksen päätelmien perusteella asiaa koskevia ehdotuksia. 6 artikla Tätä direktiiviä ei sovelleta jäsenvaltioiden merentakaisiin alueisiin. 7 artikla Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 2001. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään. 8 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 9 artikla Tämä direktiivi on osoitettu kaikille jäsenvaltioille. Tehty Brysselissä Euroopan parlamentin puolesta Neuvoston puolesta Puhemies Puheenjohtaja Komission tiedonanto [6] kesäaikasäännöksistä Euroopan parlamentin ja neuvoston direktiivin .../... [7] 4 artiklan mukaisesti [6] Julkaistaan EYVL:ssä erikseen direktiivin antamisen jälkeen. [7] EYVL ... Kesäajan alkamis- ja päättymispäivämäärät Kesäajan vahvistetaan alkavan ja päättyvän vuosina 2002-2006 seuraavina päivänä kello 1 aamuyöllä (GMT): - vuonna 2002: sunnuntai 31 päivä maaliskuuta ja sunnuntai 27 päivä lokakuuta, - vuonna 2003: sunnuntai 30 päivä maaliskuuta ja sunnuntai 26 päivä lokakuuta, - vuonna 2004: sunnuntai 28 päivä maaliskuuta ja sunnuntai 31 päivä lokakuuta, - vuonna 2005: sunnuntai 27 päivä maaliskuuta ja sunnuntai 30 päivä lokakuuta, - vuonna 2006: sunnuntai 26 päivä maaliskuuta ja sunnuntai 29 päivä lokakuuta.